කොළඹ ප්‍රදේශයේ හෙරොයින් ජාවාරම සම්බන්ධයෙන් ප්‍රශ්න කිරීමට කොළොන්නාවේ කුඩු නුවන් කොළඹ අපරාධ කොට්ඨාසයේ රඳවා ප්‍රශ්න කිරීමට කොළඹ අතිරේක මහේස්ත්‍රාත් නිරෝෂා ප්‍රනාන්දු මහත්මිය ඊයේ (21) පොලිසියට අවසර ලබා දුන්නාය.හෙරොයින් ග්‍රෑම් 301ක් හා මිලිග්‍රෑම් 290ක් ළඟ තබා ගැනීමේ සිද්ධියක් සම්බන්ධයෙන් කුඩු නුවන් නොහොත් උදය ගුණතිලක නැමැත්තා ඉකුත් 20 දා 77/5 මීතොටමුල්ල, කොළොන්නාව ප්‍රදේශයේ දී කොළඹ අපරාධ කොට්ඨාසය විසින් අත්අඩංගුවට ගෙන තිබිණි.කොළඹ ප්‍රදේශයේ කුඩු ජාවාරම් ස්ථාන තැරැව්කරුවන්, ගනුදෙනුකරුවන් සම්බන්ධ තොරතුරු සැකකරු දන්නා බවට තොරතුරු අනාවරණය වන බැවින් සැකකරු සතියක කාලයක් කොළඹ අපරාධ කොට්ඨාසයේ රඳවා ප්‍රශ්න කිරීමට අවසර ලබාදෙන ලෙස පොලිසිය අධිකරණයෙන් ඉල්ලා සිටියේය.කොළඹ අපරාධ කොට්ඨාසයේ ස්ථානාධිපති සහකාර පොලිස් අධිකාරී නෙවිල් සිල්වා මහතා අධිකරණයට කරුණු දැක්වීය.